### МЕСЯЦА НОЯБРЯ В 6-Й ДЕНЬ

### ПРЕПОДОБНАГО ВАРЛААМА КЕРЕТСКАГО,

### ЧУДОТВОРЦА

НА МАЛОЙ ВЕЧЕРНИ

На Господи, воззвах: стихиры на 4, глас 4:

Духа Святаго теплотою желание сердца твоего согрев/ и зиму страстей умертвив,/ погрузил еси страстей востание в пучине скорбей,/ святе отче Варлааме,/ в ладии тесней носимь по морю полнощному,/ многокозненную силу демонскую низложил еси/ и, тую немощну показав,/ Небесная воинства терпением своим удивил еси,/ яко постников подражатель и преподобных сотаинник,/ с нимиже молися Господеви помиловатися душам нашим. *(Дважды).*

Явился еси исцелений струя обильная,/ богоблаженне отче Варлааме,/ ты бо, путем узким и прискорбным шествовав,/ многомятежнаго пламене углие страстей угасил еси/ и не дал еси сна очима твоима,/ ниж*е* плоти твоей упокоения,/ темже убо, аще и телесне преставился еси,/ но духом Богу предстоиши,/ Егоже моли спастися душам нашим.

Волнобурныя молвы жития избежав,/ три лета по хладному морю шествовал еси,/ земных и тленных наслаждение презрев,/ ко отишию же пещеры святыя достигнув/ и со зверьми жительствуя,/ пустынныя подвиги усердно подъял еси/ и демонская ополчения и многокозненную силу их посрамил еси./ Темже твою память присно песньми восхваляем верно.

Слава, глас 8:

Приидите, монашествующих множество,/ днесь Варлаама песньми и пеньми восхвалим, глаголюще:/ радуйся, преславне Варлааме, Помория пресветлый светильниче;/ радуйся, отца духовнаго благочестивая отрасле;/ радуйся, яко звезда полнощная воздержания и терпения высотами сияя, явился еси;/ радуйся, яко многа чудеса о Христе сотворил еси;/ радуйся, целомудрия и воздержания столпе, имже демонская свирепства искоренишася;/ радуйся, яко плотская мудрования умертвил еси;/ радуйся, преподобне Варлааме,/ покаянием просвещаяй души наша.

И ныне, Богородичен, глас тойже:

Аз, Дево Святая Богородице,/ к покрову Твоему прибегаю:/ вем, яко обрящу Тобою спасение,/ можеши бо, Чистая, помощи мне.

Прокимен дне.

На стиховне стихиры, глас 1.

Подобен: Небесных чинов:

Блаженне Варлааме,/ ты, ветхаго человека со страстьми совлекся,/ во Христа воистинну облеклся еси/ и многая вражия ополчения посрамил еси./ Темже, верно ныне сошедшеся в память твою,/ величаем Прославльшаго тя Господа.

Стих: Честна пред Господем/ смерть преподобных Его.

Страстей победителю,/ плоти томителю,/ яз*ы*ка воздержниче,/ о всех молитвенник быв, отче Варлааме,/ приими любовию торжествующия/ всесвященную память твою.

Стих: Блажен муж, бояйся Господа,/ в заповедех Его восхощет зело.

Чистыми твоими молитвами/ Богу приближився,/ благодать имаши нечистыя духи от человек отгоняти./ Приими ныне пение чад твоих, преподобне,/ радостно торжествующих в честней твоей памяти,/ Варлааме, отче наш.

Слава, глас 8:

Узы молитв твоих,/ богоблаженне отче Варлааме,/ многая бесов ополчения связал еси,/ силою же Божиею укрепляемь,/ над страстьми воцарился еси/ и упр*а*влен был еси, доброхвальне, в Царствие Небесное/ во спасение душ наших.

Слава, и ныне, Богородичен, глас тойже:

Небесная поют Тя,/ обрадованная Мати безневестная:/ и мы славословим неизследимое Твое рождество, Богородице,/ моли спастися душам нашим.

Тропарь писан на велицей вечерни.

НА ВЕЛИЦЕЙ ВЕЧЕРНИ

Блажен муж: 1-й антифон. На Господи, воззвах: стихиры на 8, глас 2.

Приидите, любящии преславныя подвиги святых,/ восхвалим преподобнаго Варлаама из Керети,/ той бо соблазны мира сего превозмогл есть/ и, живот свой нивочтоже вменив,/ образ покаяния и терпения явил есть./ Мы же прославляем Бога, дивнаго во святых Своих,/ подающаго нам мир и велию милость. *(Трижды).*

Приидите, возрадуемся, людие земли северныя,/ празднующе память мужа добропобеднаго,/ преподобнаго отца нашего Варлаама,/ той бо, многотрудным путем земнаго и водн*а*го странствия шествуя,/ верою несумненною и терпением крепким/ востече на предлежащий ему подвиг/ и лютыя козни вражия посрами./ Сего ради славою вечною/ увенча угодника Своего Человеколюбец Господь. *(Трижды).*

Богоносне преблаженне Варлааме,/ все плотское мудрование духу повин*у*л еси,/ пощения и изнурения телеснаго страданьми утвердився,/ яко злато, в горниле искушено, сияя, явился еси/ и приятелище Духа Пресвятаго был еси./ Поминай нас, чтущих память твою священную,/ и умоли Господа, да милостив нам будет/ во множестве Своея благости. *(Дважды).*

Слава, глас 6:

Покаяния образ неложно восприим,/ мужески в мори с супружницею мертвою шествовал еси/ и, лади*ю* гроб сотворив,/ потщался еси плоть пораб*о*тити духу./ Темже житель пустынный явился еси,/ правило добродетели известнейшее,/ отче наш Варлааме,/ плоти бо и мира отрекся,/ паче естества подвиг понесл еси,/ не самому себе живя,/ но Христу, живущу в ти,/ Егоже моли спастися душам нашим.

И ныне, Богородичен: Кто Тебе не ублажит, Пресвятая Дево:

Вход. Прокимен дне. Чтения три преподобническая.

На литии стихира храма и святаго стихиры, глас 5:

Преподобне отче Варлааме,/ ты, измлада возлюбив добр*о*ту Владыки Христа/ и к Нему желание невозвратно имеяй,/ в правоверии и благочестии подвизался еси./ Егда же супостат диавол искуси тя, отче преподобне,/ ты руку свою на весла крепко возложил еси/ и, многи скорби претерпевая,/ отнюд вспять не зрел еси,/ стопы твоя по словеси отца духовнаго направляя,/ вся козни вражия препобедил еси/ и венец победный от Господа приял еси.

Бури океана хладна не убоявся,/ противу зельнаго обуревания/ любовию Христовою согреваемь был еси,/ досточудне отче Варлааме,/ чувственныя же страсти смирив воздержания броздами,/ ревность к Небесным на мори и на земли показал еси/ и всякое плотское желание духови покорил еси./ Тем, ныне в Небесных селениих водворяяся,/ моли о душах наших.

Слава, глас тойже:

Боготечней звезде полнощней уподобився,/ вся бр*е*ги страны северныя обтекл еси,/ досточудне Варлааме,/ и, яко денница, Солнцу Правды предходящая,/ Тому Единому последовав,/ равноангельно в пещере пожил еси,/ темже ныне на Небесех со Ангелы Христу предстоиши,/ со дерзновением моляся о душах наших.

И ныне, Богородичен: Храм и дверь еси:

На стиховне стихиры, глас 1.

Подобен: Небесных чинов:

Наста, богоносне Варлааме,/ солнца светлейший твой праздник,/ иже озаряет приходящия к Тебе верою,/ и безсмертием благоухает/ и душ*а*м источает исцеления,/ Варлааме преподобне, молитвенниче о душах наших.

Стих: Честна пред Господем/ смерть преподобных Его.

Пучиною морскою, яко по суху, небоязненно проходя,/ безплотныя враги струями слез твоих потопил еси,/ богомудре Варлааме преподобне,/ и, чудес дар от Бога восприим,/ многоразличныя страсти исцеляеши,/ моляся о спасении душ наших.

Стих: Блажен муж, бояйся Господа,/ в заповедех Его восхощет зело.

Яко храбрый воин Христов,/ противу князей века сего востал еси,/ многотрудную епитимию соблюдая./ Мы же, дивящеся Божию о тебе промышлению,/ ко Владыце Христу припадаем,/ скорби наша в радость претворяющему.

Слава, глас 8:

Руце твои на весла возложил еси,/ преподобне отче Варлааме,/ Божественная повеления исполнил еси/ и не возвратился еси вспять,/ но, шествуя путем тесным и прискорбным/ до конца вчиненнаго ти испытания, Господу угодил еси,/ Иже и прослави тя.

И ныне, Богородичен: Безневестная Дево:

На благословении хлебов тропарь святому дважды, и Богородице Дево: единожды.

Тропарь, глас 1:

Божественною свыше просветився благодатию,/ евангельски Христу последовал еси,/ благословением духовнаго отца своего/ всем сердцем волю Божию творил еси,/ сего ради восприим силу на врага сопротивнаго,/ не убоялся еси морския тяготы, ниже хлада уклонился еси,/ во своем плаче по Бозе не усыпая и противу зельнаго обуревания плавая,/ в ладии малей по водам шествие творил еси/ и, равноангельное житие пожив,/ по преставлении чудес благодать источаеши,/ темже вси тебе возопием:/ Варлааме блаженне,/ моли Христа Бога,/ да спасет души наша.

НА УТРЕНИ

На Бог Господь: тропарь святому дважды. Слава, и ныне, Богородичен: Гавриилу вещавшу:

По 1-м стихословии седален, глас 4:

Путем тесным и прискорбным три лета по хладному морю шествовал еси, крест свой на рамо взем, преподобне отче наш Варлааме. Ужасеся небо о сем, и океан велий вострепета зело. Мы же, дивящеся сему, умолкохом в страсе Божии, праведных бо души в руце Его суть.

Слава, и ныне, Богородичен:

Обновила еси, Чистая, Божественным Рождеством Твоим истлевшее страстьми земнородных мертвенное существо и воздвигла еси вся от смерти к животу нетления. Темже Тя по долгу блажим вси, Дево Препрославленная, якоже прорекла еси.

По 2-м стихословии седален, глас 5:

Земных и тленных наслаждение презрев, преподобне Варлааме, Христу последовал еси и, пустынное житие возлюбив, пещеру в жилище себе обрел еси и двери ея заградил еси, со зверьми же обитая, тяготы пустынножительства претерпел еси и полки демонов мужественне отразил еси. Темже твою память присно песньми восхваляем.

Слава, и ныне, Богородичен:

Ужасно чудо зачатия, и несказанен образ рождества в Тебе познася, Приснодево Чистая, ужасает мой ум и удивляет помышление, слава Твоя, Богородице, всем простираемая[[1]](#footnote-1) во спасение душ наших.

По полиелеи седален, глас 8:

Погрузил еси страстей все возстание в пучине скорбей, священный отче, три лета по полнощному морю в ладии с мертвою шествуя, дондеже тело ея истле, и, тако грехов прощение от Бога всемилостиваго восприем, жизнь безконечную по смерти наследовал еси. Темже днесь Христова Церковь празднует твою досточудную память, преподобных украшение.

Слава, и ныне, Богородичен:

Настави ны на путь покаяния, уклоняющияся присно к злым безпутием и Преблагаго прогневающия Господа, Неискусобрачная, Благословенная Марие, прибежище отчаянных человеков, Божие обиталище.

Степенна, 1-й антифон, 4 гласа. Прокимен, глас 4: Честна пред Господем/ смерть преподобных Его. Стих: Что воздам Господеви о всех, яже воздаде ми? Всякое дыхание: Евангелие от Матфеа, зачало 43.

По 50-м псалме стихира, глас 6:

Преподобен и праведен был еси, Варлааме,/ и светильник Божественный и светоносный,/ егда же враг тя запят,/ морския тяготы и хлада не убоялся еси,/ в плаче по Бозе не усыпая,/ в мале ладии по водам шествие творил еси,/ милость же Божию покаянием снискав,/ предивная чудеса людем в земли Поморской явил еси./ Темже и нас не остави молитвами твоими.

Канон преподобнаго, глас 8.

# Песнь 1

*Ирмос*: *Море огустил еси,/ погрузивый со оружием гордаго фараона,/ и люди спасл еси немокренно, Господи,/ и ввел еси я в Гору Святыни, вопиющия:/ поим Тебе, Богу нашему,/ песнь победную, яко прославися.*

Запев: Преподобне отче наш Варлааме, моли Бога о нас.

Препетая Единосущная Троице, Преблагий Боже, Иже паче ума д*а*ры рабом Своим даяй, и нам светлую посли благодать, всех страстей очищающую, песнь ныне начинающим.

Тяжкия скорби и болезни со смирением претерпевая и псалмов пение усердно ко Христу вознося, благодатию Божиею победитель на духи лукавыя показался еси, отче Варлааме. Помози и нам сетей лукаваго избегнути.

Страсти душетленныя воздержания броздами победив и велиим постом грешную плоть свою усмирив, душу твою покаяния слезами очистил еси. Моли о нас, отче преподобне, да и мы скверны греховныя очистимся.

Богородичен: Великий во пророцех Моисей Тя написа иногда Скрижаль богообразне, Св*е*щник света, и Сень, и Жезл процветший, Всенепорочная, и Ручку, манну носящую, Еюже возведохомся от земли к высоте.

# Песнь 3

*Ирмос*: *Утверждей рукою Твоею, Слове Божий, Небеса,/ просвещением Твоего истинннаго познания,/ утверди и нас, на Тя надеющихся сердца.*

Убийству супружницы наущением змия лукаваго совершившуся, тело ея земли предал еси и во град К*о*лу ко иерею блаженному Феодориту притекл еси, о содеянных тобою в ярости и невоздержании извествуя и слезами землю орошая.

Услышав иерей о содеянных тобою, дает ти иго, еже мертвую во гробе носити, дондеже истлеет тело ея, самом*у* же в посте и молитве пребывати и таков*о* воздержание имети, яко и рыбу точию на Пасху вкушати.

Таковое запрещение приим, преподобне, тело супружницы твоея, во гробе лежащее, в ладию вложил еси и сам в ню, якоже во гроб, вшел еси, да с мертвою по морю странствуеши.

Богородичен: Юже лествицу древле Иаков виде, прообразующу о Тебе, Богомати, рече: степ*е*нь Божия сия, яже достойно слышиши; радуйся, Обрадованная, Господь с Тобою.

# Седален, глас 8:

Аще и восхоте диавол душу твою умертвити, грехом убийственным ту окаляв, обаче ты, отче, волнами морскими носимь, морем слез покаянных омыл еси ю. Темже и оживи ю Господь, и ходатая многих душ непостыдна тя постави.

# Слава, и ныне, Богородичен:

Яко Деву и едину в женах, Тя, без семене рождшую Бога плотию, вси ублажаем роди человечестии: огнь бо вселися в Тя Божества, и яко Младенца млеком питаеши Зиждителя и Господа. Темже, ангельский и человеческий род, достойно славим Пресвятое Рождество Твое и согласно вопием Ти: моли Христа Бога согрешений оставление даровати покланяющимся верою Пресвятому Рождеству Твоему.

# Песнь 4

*Ирмос*: *Услышах, Господи, слух Твой и убояхся,/ яко неизреченным Советом, Бог сый Присносущный,/ от Девы прошел еси, воплощся./ Слава снизхождению Твоему, Христе,/ слава силе Твоей.*

Видел еси морскую пучину нечисту и человеки непроходиму от множества червия, кораблей ост*о*вы верт*е*ти естеством навыкших. Сих, преподобне Варлааме, cвященныя воды кроплением отгнал еси.

Руце, иногда убийством окровавленнеи, ныне же чисте и святе воздееши к Вышнему, о нас моля, преподобне, во еже обрести нам благодать и грехов оставление и будущих благ сподобитися молитвами твоими.

Бурю и дождь, и всякую воздушную тягость терпя, потщался еси заповедь отца своего духовнаго сохранити, темже от Вседержителя Бога венец победный приял еси, даруя страстей исцеление и бесов отгнание.

Богородичен: Устави неуставное смущение, Чистая Мати Божия, еже к Сыну Твоему направляющи движение воспевающих: слава силе Твоей, слава, Христе, пришествию Твоему.

# Песнь 5

*Ирмос*: *Мрак души моея разжени, Светодавче Христе Боже,/ началородную тьму изгнав бездны,/ и даруй ми Свет повелений Твоих, Слове,/ да, утренюя, славлю Тя.*

Мертвую, яко живу, в пустыню Чупу с собою принесл еси, преподобне, и тамо, молитвою и постом на врага вооружився, помощь от Вышняго приял еси и стр*е*лы лукавыя терпением сокрушил еси.

Слышав о обители в Печензе, святым Трифоном зиждемей, того труды и подвиги видети восхотел еси. И, ту пребыв малое время, пророчески тому о грядущем прорекл еси.

Селение Трифоново оставляя и паки к Керети возвращаяся, сие изрекл еси, преподобне: о, Трифоне, сподобился еси обитель воздвигнути и братию собрати, обаче людие места сего будут зле неукротими, яко звери дивии, тех ветхою яростию и острожелчием превозшедшии.

Богородичен: Уловити мя всегда ищет прелукавый, от того сетей исхити мя, Владычице, и Божественным кровом крил*у* Твоею цела соблюди.

# Пеcнь 6

*Ирмос*: *Бездна грехов и прегрешений буря мя смущает/ и во глубину нужднаго реет мя отчаяния,/ но Твою крепкую руку мне простри, яко Петрови,/ о Упр*а*вителю, и спаси.*

Чувственныя страсти броздами воздержания победив, чудодейственне Варлааме, чистотою душевною божественно вооружился еси, безстрастие же и целомудрие стяжав, Богови паче приближился еси.

Богозданная Чупская пустынь, яко путь, в Небо ведый, прият тя, всехвальне отче Варлааме, идеже со зверьми дивими мужески подвизался еси, благодать же Духа Святаго обильну стяжав, многим путь спасения явил еси.

Юности цвет воздержанием увядив, во одежду брачную облеклся еси, к Вечери уготовляяся, на нюже и зван бысть, добродетельми же просияв, Вышняго чертога нестареющегося достигл еси.

Богородичен: Тя общее любочестие, Всенепорочная, нашего естества вси славим, уста едины бывше и едино согласие совершивше.

# Кондак, глас 1:

Все умное желание к Богу вперив,/ житейския молв*ы* до конца отринул еси,/ в молитвах, слезах и злостраданиих плоть свою изнуряя,/ противу невидимаго врага добре подвизался еси/ и, того козни до конца победив,/ путь морский человеком без вреда от ядовитаго червия сотворил еси./ В Небесныя же чертоги вселився,/ ныне со Ангелы Святей Троице предстоиши,/ Юже моли сохранитися нам от враг видимых и невидимых/ и ненаветны нас соблюди от скорбей, зол и болезней,/ да твоими молитвами спасемся,/ Варлааме преподобне, отче наш.

# Икос:

Отверзи ми устне, преблаженне, богоприятными твоими молитвами, да воспою преславное твое житие и болезненную язву, юже на мори Христа ради претерпел еси. Ты, отче досточудне, многокозненнаго врага победив и равно Ангелом житие стяжав, столп народу Поморскому на мори и правило светлое иноком на земли явился еси. Ныне же со Ангелы Святей Троице предстоиши,/ Юже моли сохранитися нам от враг видимых и невидимых/ и страсти душевредныя до конца победити,/ да твоими молитвами спасемся,/ Варлааме преподобне, отче наш.

# Песнь 7

*Ирмос*: *Отроцы богочестивии в Вавилоне/ образу златому не поклонишася,/ но посреде пещи огненныя, орошаеми,/ песнь воспеваху, глаголюще:/ превозносимый отцев и нас Боже, благословен еси.*

В молитвах бодренное и в пощении крепкодушное, терпение во искушениих неослабное, ума чистотою, преподобне, показал еси, земли бо и земных достойно отступив, Небесное обрел еси наслаждение, воспевая: благословен Бог отец наших.

Остр ум имея во еже себе внимати, страсти душетленныя успил еси и снопы благоплодия пожал еси, питая благочестно восхваляющия тя и поющия: благословен Бог отец наших.

Кроток, и милостив, и чист быв, кротких землю достигл еси, отче Варлааме, укроти настоящую бурю сердца моего, да, в тишине Божественней быв, песнословлю твоя подвиги и воспеваю: благословен Бог отец наших.

Богородичен: Углем Исаиа от Серафима от алтаря очищается, возопи велегласно: се, Дева во чреве приимет и родит Сына, и нарекут имя ему Емман*у*ил, еже есть сказаемо: с нами Бог. Емуже вопием: благословен Бог отец наших.

# Песнь 8

*Ирмос*: *Мусикийским орг*а*ном согласующим/ и людем безчисленным, покланяющимся образу в Деире,/ три отроцы не повинувшеся,/ Господа воспеваху/ и славословяху во вся веки.*

Целиши независтно верно призывающия тя, врач от Бога показався, блаженне, и лукавых дух*о*в прогонитель, яко звезда всесветлая от пустыни, возсияв чудес лучами, просвещая вопиющих: Господа пойте и превозносите Его во веки.

Оружие пение имел еси, молитву же ст*е*ну, непорочную слезу омывалище сквернам душевным, память же смертную сожительницу стяжав, преподобне, тою ум очистил еси и Бога зрети сподобился еси, поя: Господа пойте и превозносите Его во веки.

Мощи твоя источают верным исцеление, память же твоя, блаженне, сияющи паче солнца и всем души просвещающи, радости исполняет поющих: Господа пойте и превозносите Его во веки.

Богородичен: Ум убо есть Нерожденный Отец, образно премудрыми предречеся; Слово же собезначально, соестественный Сын; и Дух Святый, Иже в Деве от Слова созда воплощение.

# Песнь 9

*Ирмос*: *Тя, Неискусобрачную Матерь Бога Вышняго,/ Тя, паче ума рождшую словом воистину Бога,/ вышшую пречистых Сил,/ немолчными славословлении величаем.*

Единой любви Христовой приложив свою душу, Варлааме преподобне, яко заповедей Божиих исполнитель, благодать многих чудес приял еси, всехвальне. Темже тя почитаем.

Сокровище мощей твоих, Варлааме, источник показася исцелений, к нимже всяк притекая, воду благодати независтно почерпает и избавляется всяких страстей душевных и телесных. Сего ради, преподобне, тя ублажаем.

О, троице присноблаженная, равночестнии отцы, Феодорите, Трифоне и Варлааме, яко едино блаженство имущии от Бога, призывающих и восхваляющих вас от всех лютых спасайте теплым предстательством вашим.

Богородичен: Теснит мя широта величий Твоих, Владычице, подавляющи слово от частости, и преславно ми случается еже недоумеватися от благомощества, темже толико Тя Возвеличившаго славим.

# Светилен:

Чувственныя страсти телесныя победив многими подвиги, тяготою велиею и терпения броздами, чудодейственниче Варлааме, и безплотных ревнование на земли и на мори показав, вся плотская желания духу повинул еси, тем, ныне в Небесных селениих водворяяся, моли о душах наших.

# Слава, и ныне, Богородичен:

Тя песньми немолчными ублажаем, Дево, яко от Троицы Единаго родила еси, Богородице, и н*о*сиши на Божественную руку пребогатое Слово, непременно и неизменно.

# На хвалитех стихиры на 4, глас 6:

Благодать Духа, отче Варлааме,/ тебе возсиявши, светло просвети тя,/ отсюду умалил еси страстей нощь/ и безстрастия день постигл еси,/ чисте чистейшему Свету совокуплься,/ в Немже жительствуя, не забуди, богогласе,/ верою поющих священную твою память.*(Дважды)*

Благодать, желанную тебе, Варлааме, нося небесную,/ земных небрегл еси,/ сего ради избра тя Господь на страдальческое житие,/ ты же, яко безплотен пребывая,/ скорби и болезни понесл еси/ и слезами огнь страсти греховныя изсушил еси./ Ныне, богопрятне, присносущныя сладости источника воды,/ текущия в живот вечный,/ благочестно наслаждаешися.

Благодать исцелений духовных/ от Бога достойно приял еси,/ Варлааме преподобне,/ еюже прелесть духов лукавых низложив,/ ратоборец на бесов явился еси/ и врач болезней неисцельных показался еси,/ источаеши бо яко в*о*ды, благодатныя струи,/ от нихже напаяеми,/ воспеваем память твою.

# Слава, глас 8:

Страданием нечаянным первее тяжко искусився,/ в пустыни же постом течение божественное совершив,/ на Небеса возшел еси/ и ныне Христу предстоиши,/ Варлааме, отче преподобне,/ моляся тепле за ны, поющия тя.

И ныне, Богородичен, глас тойже:

Владычице,/ приими молитвы раб Твоих/ и избави нас/ от всякия нужды и печали.

Славословие великое и отпуст.

НА ЛИТУРГИИ

Блаженна от канона, песни 3-я и 6-я. Прокимен, глас 7: Восхвалятся преподобнии во славе/ и возрадуются на ложах своих. Стих: Воспойте Господеви песнь нову: Апостол к Коринфяном, зачало 176. Аллилуиа, глас 6: Блажен муж, бояйся Господа: Стих: Сильно на земли будет семя его. Евангелие от Луки, зачало 24. Причастен: В память вечную:

1. В церковнославянских печатных богослужебных книгах ошибка перевода: простреся. Текст исправлен по греческому оригиналу. [↑](#footnote-ref-1)